Отолмо өсүмдүктөр

Отолмо өсүмдүктөр – өсүп жетилиши үчүн катар аралыгы кең же чарчылап-чөнөктөп эгилип, кийин жөөгү (катар аралыгы) жумшартылуучу өсүмдүктөр. Аларга жүгөрү, кант кызылчасы, күн карама, гозо, тамыры тоют өсүмдүктөр, картөшкө, тамеки, жашылча өсүмдүктөрүнүн көпчүлүгү ж. б. кирет. Отолмо өсүмдүктөрдүн катар аралыгы вегетация мезгилинде 2–4 жолу жумшартылып, отоо чөп жок кылынат; натыйжада ным жакшы сакталат жана топурактын аэрациясы жакшырат, микробиологиялык активдүүлүгү артып, өсүмдүккө керектүү азык зат топтолот. Отолмо өсүмдүктөрдүн аңызында эгилген жаздык эгин, чанактуу дан өсүмдүктөрү ж. б. көп түшүм берет.
Категория:Өсүмдүктөр
Колдонулган адабияттар
 “Кыргызстан” улуттук энциклопедиясы: 5-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2014. илл. ISBN 978 9967-14-111 -7